text: Motorvej genåbnet efter dødsulykke
  13 juli 2016 kl. 04.33
  En 78-årig mand er død efter at han fik ildebefindende og senere blev påkørt af en bil på motorvejen ved Hedensted.
  Motorvej E 45 var natten til onsdag lukket i flere timer efter en ulykke, der har kostet en ældre mand livet og kvæstet flere andre bilister.
  Ulykken skete klokken 23.30 på motorvejen i nordgående retning kort før Hedensted.
  Ifølge vagtchef ved Sydøstjyllands Politi Hans Hoffensetz fik den 78-årige mand fra Ringsted det pludselig skidt, og holdt derfor næsten stille på motorvejen.
  Bilen blev ramt bagfra med stor fart af en 20-årig bilist fra Vejle. I bilen befandt sig også to piger på henholdsvis 9 og 12 år.
  -De er alle tre indlagt på sygehuset i henholdsvis Århus og Horsens, men ingen er kommet alvorligt til skade, siger Hans Hoffensetz til TV SYD.
  Selvom den 78-årige mand døde ved ulykken, så kunne det, ifølge vagtchefen, være gået meget værre.
  -Sammenstødet skete med motorvejsfart. Derfor er det heldigt, at der ikke kom flere alvorligt til skade ved ulykken, fortæller Hans Hoffensetz til TV SYD
   Motorvejen var efterfølgende lukket helt eller delvist i flere timer, men blev i løbet af natten genåbnet igen.
  KLIK og se mere tv på localeyes.dk
  Det er endnu ikke afklaret, om den 78-årige mand er død fordi han fik et ildebefindende eller i forbindelse med selve påkørslen bagfra.
  E45 Østjyske Motorvej spærret til midt på natten, fra Vejle mod Århus, mellem fra- og tilkørsel 58 Hedensted grundet uheld.  #trafikinfo
  
  